ดีเดย์เทรด GABLE จับตาทะลุ 9 บาท ชูพื้นฐานแกร่ง ลุ้น 3 ปีกำไรโต 17%
GABLE ลงสนามเทรดวันนี้ (9 พ.ค.66) จับตาราคาวิ่งทะลุ 9 บาท จากราคา IPO ที่ 6.39 บาท เดินหน้าพัฒนาซอฟต์แวร์แพลตฟอร์ม ลงทุนสร้าง S-Curve หนุนเติบโต โบรกการันตีพื้นฐานแกร่ง ชูจุดเด่นผู้นำ Tech Enabler ของไทย ลุ้น 3 ปีกำไรโตเฉลี่ย 17%
ดีเดย์เทรด GABLE วันนี้! จับตาราคาวิ่งทะลุ 9 บาท โบรกการันตีพื้นฐานแกร่ง ชูจุดเด่นผู้นำ Tech Enabler ของไทย ลุ้น 3 ปีกำไรโตเฉลี่ย 17%
10 พ.ค. 2566

ผู้สื่อข่าวรายงานว่า วันนี้ (9 พ.ค.66) หุ้นสามัญบริษัท จีเอเบิล จำกัด (มหาชน) หรือ GABLE ผู้ให้บริการโซลูชั่นด้านเทคโนโลยีสารสนเทศและดิจิทัลครบวงจร เข้าซื้อขายในตลาดหลักทรัพย์แห่งประเทศไทย (SET) ในกลุ่มอุตสาหกรรมเทคโนโลยี หมวดธุรกิจ เทคโนโลยีสารสนเทศและการสื่อสาร เป็นวันแรก
ทั้งนี้ GABLE มีทุนชำระแล้ว 700 ล้านบาท มูลค่าที่ตราไว้หุ้นละ 1 บาท ประกอบด้วยหุ้นสามัญเดิม 525 ล้านหุ้น และหุ้นสามัญเพิ่มทุนที่เสนอขายต่อประชาชนเป็นครั้งแรก (IPO) 175 ล้านหุ้น โดยเสนอขายให้แก่นักลงทุนสถาบัน 70 ล้านหุ้น บุคคลตามดุลยพินิจของผู้จัดจำหน่ายหลักทรัพย์ 61.25 ล้านหุ้น กรรมการ ผู้บริหาร และพนักงานของบริษัท และบริษัทย่อย 25.60 ล้านหุ้น และผู้มีอุปการคุณของบริษัท 18.15 ล้านหุ้น ในวันที่ 26 – 28 เมษายน 2566 ราคาหุ้นละ 6.39 บาท คิดเป็นมูลค่าระดมทุน 1,118.25 ล้านบาท
โดยมูลค่าหลักทรัพย์ ณ ราคา IPO 4,473 ล้านบาท การกำหนดราคาเสนอขายหุ้น IPO พิจารณาจากการสำรวจความต้องการซื้อหลักทรัพย์ (Book Building) ซึ่งคิดเป็นอัตราส่วนราคาต่อกำไรสุทธิต่อหุ้น (Price to Earnings Ratio : P/E) เท่ากับ 16.82 เท่า เมื่อเทียบกับกำไรสุทธิของบริษัทในช่วง 4 ไตรมาสย้อนหลัง ตั้งแต่วันที่ 1 ม.ค.65 ถึงวันที่ 31 ธ.ค.65 ที่  0.38 บาท/หุ้น หารด้วยจำนวนหุ้นสามัญภายหลังการเสนอขายครั้งนี้ (Fully Diluted) โดยมีบริษัทหลักทรัพย์ ฟินันเซีย ไซรัส จำกัด  (มหาชน)  เป็นที่ปรึกษาทางการเงิน และผู้จัดการการจัดจำหน่ายและรับประกันการจัดจำหน่ายหุ้นสามัญ

ดร.ชัยยุทธ ชุณหะชา ประธานเจ้าหน้าที่บริหาร GABLE กล่าวว่า บริษัทฯ พร้อมเข้าซื้อขายเป็นวันแรกในตลาดหลักทรัพย์แห่งประเทศไทย (SET) หมวดธุรกิจเทคโนโลยีสารสนเทศและการสื่อสาร ในวันที่ 9 พ.ค.66 ในชื่อย่อหลักทรัพย์ว่า “GABLE” นับเป็นอีกก้าวสำคัญสู่การเติบโตอย่างยั่งยืน ในฐานะองค์กรด้านเทคโนโลยีดิจิทัลอันดับ 1 ในประเทศ ตามเป้าหมายที่วางไว้
ด้วยประสบการณ์กว่า 33 ปี ในการนำเทคโนโลยีเข้ามาช่วยเพิ่มขีดความสามารถในการแข่งขัน และเติบโตในยุคดิจิทัลให้แก่ลูกค้าชั้นนำในไทยมากกว่า 1,000 องค์กร และความสำเร็จในการพัฒนากว่า 30,000 โครงการ ปัจจุบัน จีเอเบิลเติบโตอย่างมั่นคงทั้งในด้านบุคลากรไอทีที่มีกว่า 1,000 ราย และความครบวงจรของบริการเพื่อตอบโจทย์การทำดิจิทัลทรานส์ฟอร์เมชั่น (Digital Transformation) ทำให้วันนี้ GABLE ยืนหยัดเป็นผู้นำด้าน Tech Enabler ที่ใหญ่ที่สุดของไทย พร้อมนำเทคโนโลยีต่อยอดธุรกิจให้เป็น S-Curve
รวมไปถึง มิติเพื่อสังคม ในการนำเทคโนโลยีเข้ามาช่วยสนับสนุนให้ก้าวผ่านช่วงวิกฤติ ขับเคลื่อนเศรษฐกิจยุคดิจิทัล และเทคโนโลยีที่บริษัทพัฒนายังสามารถสนับสนุนให้ผู้คนมีชีวิตที่ดีขึ้น ซึ่งสิ่งเหล่านี้เป็นเป้าหมายหลักของจีเอเบิลที่จะยืนหยัดต่อไปในอนาคต และวันนี้เราพร้อมแล้วที่จะนำบริษัทเข้ามาขยายการเติบโตอย่างยั่งยืนในตลาดทุน ให้ทุกท่านได้เข้ามาเป็นส่วนหนึ่งในการเติบโตไปพร้อมกับเรา
สำหรับแผนขยายธุรกิจที่จะดำเนินการต่อเนื่องหลังจากเข้าจดทะเบียนในตลาดหลักทรัพย์ฯ เตรียมนำเงินที่ได้จากการระดมทุนจำนวนประมาณ 1,118.25 ล้านบาท นำไปใช้ลงทุนในธุรกิจเกี่ยวเนื่องที่มีศักยภาพในการเติบโตสูงจำนวน 560 ล้านบาท โดยมุ่งเน้นบริษัทที่มีกรรมสิทธิ์ในเทคโนโลยีแพลตฟอร์มของตนเองเพื่อสร้างความสามารถในการแข่งขันและสร้างมูลค่าเพิ่มให้กับบริษัทฯ ในระยะยาว และจำนวน 280 ล้านบาท ใช้ชำระคืนเงินกู้ยืมสถาบันการเงินของกลุ่มบริษัท และส่วนที่เหลือใช้เป็นเงินทุนหมุนเวียนเพื่อใช้ในการดำเนินงาน
ด้านนายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) ในฐานะที่ปรึกษาทางการเงิน และผู้จัดการการจัดจำหน่ายและรับประกันการจำหน่าย กล่าวว่า GABLE จะเป็นหุ้นน้องใหม่ที่สามารถสร้างผลตอบแทนที่น่าพอใจให้กับนักลงทุนได้ เนื่องจากมีปัจจัยพื้นฐานที่แข็งแกร่ง ประกอบกับ ประสบการณ์ในฐานะผู้นำในธุรกิจเทคโนโลยีและดิจิทัลโซลูชั่นของประเทศไทยที่มีศักยภาพและความพร้อมในการเติบโตไปกับกระแสของการทำดิจิทัลทรานส์ฟอร์เมชั่น (Digital Transformation) ขององค์กรต่างๆ ที่ต้องการนำเทคโนโลยีเข้ามาเพิ่มขีดความสามารถในการแข่งขัน และเติบโตอย่างยั่งยืนได้
นอกจากนี้ GABLE ยังเตรียมลงทุนและต่อยอดไปยังโอกาสใหม่ๆ โดยมุ่งเน้นธุรกิจพัฒนาซอฟต์แวร์แพลตฟอร์มซึ่งมีอัตราการเติบโตของกำไรในระดับสูง อีกทั้ง ธุรกิจดังกล่าวมีบริษัทในตลาดหลักทรัพย์ที่ประกอบธุรกิจในลักษณะเดียวกันน้อยมาก สร้างความน่าสนใจให้ GABLE ในฐานะยักษ์ใหญ่ดิจิทัลทรานส์ฟอร์เมชั่นที่ครบวงจร
รวมทั้ง จุดเด่นของรายได้จากการให้บริการที่เกิดขึ้นต่อเนื่อง (Recurring Income) ณ สิ้นปี 65 อยู่ในระดับ 51% เพิ่มเสถียรภาพและสร้างความมั่นคงให้กับบริษัทได้ในระยะยาว ยิ่งไปกว่านั้น จีเอเบิลยังมีงานโครงการและบริการที่รอส่งมอบ (Backlog) สูงถึง 4,100 ล้านบาท จึงมั่นใจว่า GABLE จะเป็นผู้นำบริษัทด้านดิจิทัลทรานส์ฟอร์เมชั่น ที่สามารถสร้างผลตอบแทนที่ดีต่อนักลงทุนในระยะยาวได้
ขณะที่ ในช่วงระยะเวลาเสนอขายหุ้นสามัญแก่ประชาชนเป็นครั้งแรก (IPO) จำนวน 175 ล้านหุ้น ระหว่างวันที่ 26 – 28 เมษายนที่ผ่านมา มีนักลงทุนให้ความสนใจจองซื้อเข้ามาเป็นจำนวนมาก สะท้อนความเชื่อมั่นที่มีต่อบริษัทฯ และการกำหนดราคา IPO ที่ราคาเสนอขายหุ้นละ 6.39 บาท ถือเป็นระดับราคาที่เหมาะสม ขณะที่ บทวิเคราะห์จากบริษัทหลักทรัพย์ชั้นนำรวม 8 บริษัทหลักทรัพย์ ที่จัดจำหน่ายและรับประกันการจำหน่าย ให้มูลค่าเป้าหมายของ GABLE ปี 2566 ที่ 8.40 – 9.60 บ./หุ้น ซึ่งยังไม่รวมการเติบโตแบบ Inorganic  ที่อาจเกิดขึ้นในอนาคต
ด้าน บล.กรุงศรี พัฒนสิน ประเมินมูลค่าพื้นฐานของ GABLE ปี 66 ที่ 8.50 บาท/หุ้น ด้วยวิธี PE ที่ 18.7 เท่า มองว่าบริษัทมีความน่าสนใจจากการเป็นผู้ให้บริการโซลูชั่นระบบเทคโนโลยีสารสนเทศและดิจิทัลครบวงจร เน้นให้บริการโซลูชั่นระดับองค์กรที่ต้องใช้ความเชี่ยวชาญระดับสูง รวมทั้งขยายศักยภาพให้บริการด้วยการพัฒนาซอฟต์แวร์แพลตฟอร์มที่เป็นเทคโนโลยีตัวเอง ทำให้ GABLE มีศักยภาพให้บริการที่แตกต่างจากคู่แข่งในธุรกิจ นอกจากนี้ยังมีลูกค้าเป้าหมายหลากหลายธุรกิจ คาดกำไรสุทธิ 3 ปีข้างหน้า (ปี 66-68) เติบโตต่อปี 14%CAGR
ส่วน บล.เคจีไอ (ประเทศไทย) ประเมินราคาเหมาะสมหุ้น GABLE เท่ากับ 9.25 บาท อิง Forward PE ที่ 20 เท่า โดยเป็นระดับ PE ที่ Discount จากค่าเฉลี่ยกลุ่มฯ ที่ราว 36 เท่า ประเด็นสำคัญการลงทุนประเมินความต้องการด้านบริการโซลูชั่นระบบเทคโนโลยีสารสนเทศมีแนวโน้มเติบโต 12.4% ต่อปี CAGR (ปี 65-68) คาดธุรกิจบริการซอฟต์แวร์แพลตฟอร์มที่ GABLE พัฒนามีแนวโน้มเติบโตเด่น และเป็นจุดเด่นหนุนอัตรากำไรขั้นต้นให้เพิ่มสูงขึ้น คาดกำไรเติบโต 17.7% ต่อปี CAGR (65-68)